**5. osztályos történelem: áttekintés**

**Őskor (i.e. 14 millió éve-i.e. 3000)**

A tudósok szerint az ősrobbanással (=Big Bang), kb. 14 milliárd évvel ezelőtt keletkezett a világegyetem (=univerzum). C. Darwin 19. századi tudós evolúciós elmélete szerint a ma ismert élőlények sok millió éven keresztül fejlődtek és alakultak ki mai formájukra. A mai ember elődje valahol Afrikában jelent meg kb. 14 millió évvel ezelőtt, innét vándorolt szét. Az embert elsősorban a gondolkodása emelte ki az állatvilágból (Homo Sapiens= értelmes ember). Kezdetben törzsközösségekben élt, zsákmányoló életmódot folytatott. Eszközöket készített: szakócát, lándzsát, nyilat, később már szobrokat (Willendorfi Vénus) és festményeket (Altamira barlang) is alkotott. I.e. 10.000 körül már növényt termesztett és állatot tenyésztett. Falvakban élt, majd megismerte a fém megmunkálását is.

**Ókor (i.e. 3000-476)**

**1. Ókori Kelet**

Az ókorban az emberiség már civilizációkban, szervezetten élt. Kialakult a vallás, elkülönültek a vezetők és a vezetettek, megjelentek a társadalmi különbségek. Az első városok a folyóvölgyekben alakultak ki, öntözéssel termeltek, megjelent a kereskedelem. A világ nagyobb részén maradtak a törzsközösségek és a zsákmányoló életmód. Még ma is élnek kisebb törzsközösségek. A városok kezdetben önálló városállamok voltak, majd idővel egy-egy vezető (uralkodó) több várost egyesítve királyságot alapított vagy nagyobb birodalmat hozott létre.

A mezopotámiai civilizáció: Tigris, Eufrátesz folyók, Ur, Babilon városok. Új találmányok: tégla, kerék, ékírás, 60-as, 12-es számrendszer (innét az óra beosztása) használata. Toronytemplomokat, zikkuratokat építettek (pl. Bábel tornya).

- Egyiptom: Nílus folyó. Az egyiptomi uralkodót, királyt fáraónak nevezték. A fáraókat istenítették, kezdetben különleges módon piramisokba (múmiák) temették. Több istenben hittek. Napistenük: Ré

- Kína: Kék és a Sárga folyók. Császársággá fejlődött. Falat épített a nomádok ellen. Ők alkották meg a selymet, a puskaport, az iránytűt, a porcelánt. A buddhizmus terjedt el. Fennmaradt Csin Si Hunag ti császár agyaghadserege. A kínai írás nehézkes és bonyolult.

- India: Indus, Gangesz folyók. A buddhizmus itt alakult ki, de nem itt terjedt el. A buddhizmus szerint meditálással megvilágosodhatunk, lelkünk megnyugszik nem vándorol többé, mint a hindu vallásban. Az indiai társadalom szigorú szabályok szerint különült el (kasztok). Az indiaiak találták ki a tízes számrendszert, ezt hozták később nyugatra az arabok, és terjed el Európában is.

- Palesztina: A zsidó nép itt alakította ki a világ első egyistenhívő vallását. Ebből a vallásból alakult ki majd később a kereszténység és az iszlám vallás is. A zsidó vallás híres prófétái Ábrahám és Mózes, híres ókori királyaik Dávid és Salamon.

**2. Ókori görögök (Hellas)**

- A görög civilizáció már európai. Sokistenhitüket (pl. Zeusz, Pallasz Athéné, Héra) mítoszokból ismerhetjük meg (Odüsszeusz kalandjai, Trójai háború, Heraklész történetei, Minotaurusz labirintusa).

- Városállamokban (polisz) éltek, összetartotta őket a nyelv, a vallás. Híres vallási ünnepük volt a Zeusz tiszteletére rendezett olimpiai játékok, melyet 1896-ban újítottak meg sportjátékként.

- Athén: itt alakult ki a demokrácia (korlátozott demokrácia: a nők, az idegenek, a rabszolgák nem szavazhattak), ahol a polisz szavazati joggal rendelkező polgárai közösen, viták után döntöttek. A város tisztviselőit, vezetőit időnként lecserélték. Athén híres politikusa volt Periklész az i.e. 5. században. Athén visszaverte a perzsákat Marathónnál (i.e. 490), és győzött a szalamiszi csatában is. Háborúzott Spártával is, majd a makedón fennhatóság alá került. Az athéni kultúra alapja a mai európai kultúrának. A filozófia (vitatkozás, bölcselet tudománya) hatása (Arisztotelész, Platón), a görög matematika (Thalesz, Pitagorasz), orvostudomány (Hippokratész), történetírás (Hérodotosz), a görög színház (tragédiák, komédiák), az athéni épületek (Parthenon, színházak, templomok) és oszlopaik befolyásolták és alakították az európai kultúrát.

- Spárta kiváló katonaállam volt, szolgákkal műveltette földjeit. Ők is sikerrel harcoltak a perzsák ellen, de háborúznak Athén ellen is. Ahogy a Balkán-félsziget nagy része, ők is makedón fennhatóság alá kerültek.

- Nagy Sándor (=Alexandros), a híres makedón hadvezér irányította a görög poliszokat az i.e. 4. században, majd megtámadta a hatalmas perzsa birodalmat, melyet le is győzött. Székhelyét Babilonba tette át. Terve volt egy keverék kultúra létrehozása, mely egyesíti a görögöt a keleti kultúrákkal (hellenizmus). Egyesíteni akarta a meghódított népeket is. Fiatalon meghalt, így birodalma is gyorsan szétesett. A történelem egyik legkiválóbb hadvezére volt.

**3. Az ókori Róma**

Egy kisfaluból néhány száz év alatt egy igazi birodalomi központ lett Róma városa. Királyságból köztársaság, majd császárság. Punokkal (Hannibál) vívott háborúkban megszerezték a Földközi-tenger nyugati medencéjét, majd később a keletit is. Gazdaságát a rabszolgatartás és a tengeri kereskedelem határozta meg. A terjeszkedés irányítási, hatalmi, társadalmi (parasztok elszegényedései) válsággal járt. Emiatt alakult ki a zsoldossereg, emiatt voltak a rabszolgalázadások (pl. Spartacus). A hadsereg légiói uralták a provinciákat (meghódított tartományok), melyeket utak kötöttek össze (pl. Borostyán út). A belháborúk után (Caesar, Octavianus) Krisztus születése tájékán egyeduralom alakult ki (császárság: híres római császár volt Augusztus, Marcus Aurelius, Nagy Constantinus). Róma városa épült, szépült (Colosseum, Circus Maximus, vízvezetékek, fürdők). A nyugati provinciákban elterjedt a latin, keleten inkább a görög kultúra. Pannónia (Dunántúl) provinciát is megszerezték a rómaiak, a Duna mellé határvédő rendszert építettek ki (limes). Savaria (Szombathely), Aquincum (Óbuda) ma is őrzi római emlékeit. A 2. században már gyorsan terjedt a kezdetben még üldözött vallás a kereszténység - Jézust kb. 33-ban feszítették keresztre -, főleg Pál apostol terjesztő munkája miatt. A 4. századra már a kereszténység lett a birodalom vallása. Erre az időre a gazdaság válságba került, egyre több volt az idegen (főleg germán) betörés vagy bevándorlás a birodalom területére. 395-ben a birodalmat kettéosztották, hogy könnyebben lehessen kormányozni. Ez sem segített, a birodalom nyugati felét (így Rómát is) 476-ra elpusztították a népvándorlás barbárjai. A keleti fele még 1000 évig fennmaradt, igaz fokozatosan kisebbedve (ekkor már Bizánci Birodalomnak nevezzük). Híres városát, Konstantinápolyt később a törökök foglalták el, és nevezték el Isztambulnak 1453-ban.

A római kultúra hatása tovább élt a kereszténység és a tudomány latin kultúrájában a középkorban is. Ma is a latin sok tudományág nyelve. A római jog a mi modern jog alapja. A rómaiak már akkor hasonló integrációt (egyesítését) vittek végbe, mint most az Európai Unió. A birodalomban szabadon lehetett utazni, a latin nyelv összekötötte a különböző népeket, a római jog mindenütt szabályozta az életet, de ezt a birodalmat a római légiók alapították és tartották össze erőszakkal. A provinciák mindvégig Rómát szolgálták, anélkül hogy jelentős beleszólásuk lett volna a döntésekbe.

**Középkor (476-1492)**

A kora középkor 500 évében Európa nyugati felén nagyon másképp működött az élet, mint a Római Birodalom idején. Megszűnt a központi hatalom, az irányítást a helyi földesurak vették át kis seregeikkel. Az élet sokkal falusiasabb lett, mint a Római Birodalom idején. Az emberek önellátásra rendezkedtek be, a kereskedelem visszaesett. A rabszolgatartás helyébe a jobbágyok (földesúrának szolgáltatással tartozó paraszt) munkája lépett. Jobbágy az, aki földjét a földesúrtól „bérelve”, annak adót fizetve a földesúr hatalma alatt él. A nemesek (lovagok) egymással is alá fölé rendeltségi viszonyba kerültek. Birtokaik központjában várakat emeltek, ők voltak a középkor katonái is. A hatalom alapja a földbirtok nagysága és katonák száma lett. Az írás, olvasás tudása drasztikusan visszaesett, szinte csak a papoknál maradt meg. A középkor embere igen vallásos volt, a keresztény egyháznak nagy birtokokkal rendelkezett és komoly befolyása volt az emberek mindennapi életre. A kialakuló szerzetesrendek (bencések, ferencesek) örökítették tovább a Római Birodalom megmaradt írásos anyagait, kultúráját.

Az egykori Római Birodalom keleti felében még tovább élt a kereskedelem, több nagyváros virágzott, működött a központi irányítás. Központja Konstantinápoly=Bizánc volt.

A Közel-Keleten egy új egyistenhívő vallás, az iszlám kialakulása és hódítása lett jelentős (Mohamed) a 7. században. Az iszlám tudósok átvették és továbbfejlesztették a római, görög kultúrát. Az arab matematikusok, kémikusok, földrajztudósok, orvosok mindenütt keresettek voltak. Az iszlám vallás elterjedt egész Észak-Afrikában, valamint keleten egészen Indiáig.

- Európa nyugati felén a frankok alakítottak ki nagyobb birodalmat (Nagy Károly 800 körül császár lett).

- 1000 körül Európa is fejlődésnek indult. A mezőgazdaságban az újítások (nehézeke, 3 nyomásos gazdálkodás) több élelmez juttatták az embereket. A népvándorlás utolsó hullámi is befejeződtek (vikingek, magyarok). Európa lassan, de biztosan a fejlődés útjára lépett. Egyre több falu fejlődött várossá, megindult a távolsági kereskedelem. Közben a kereszténység is kettészakadt keleti (ortodox) és nyugati (katolikus) ágra.

Érett középkor: 1000 körül a román stílus, 1200 körül a gótikus stílus jelent meg, elsősorban a templomépítészetben. A városokban céhekben állították elő az ipari termékeket, a városok szavazati joggal rendelkező lakóit polgároknak hívjuk. A városok egy része kiszakadt a földesúri fennhatóság alól, és csak a királynak adózott. Saját jogon polgármestert, bírót választhatott. Sok mai híres város ekkor indult fejlődésnek (Párizs, London, Velence, Firenze).

-1100 körül az iszlám hódítás megállítására keresztes háborúkat indított Európa a Szentföldre (Jeruzsálem), mely kezdetben sikerrel járt, de 200 év múlva végleg elveszett ez a terület a keresztények számára. A háborúk a lovagok fénykorát, a keleti és a nyugati kultúra találkozását, a kereskedelem és ezzel Európa fellendülését hozta.

- A középkor vége a reneszánsz kultúra megjelenése. Ekkor már a paloták és a középületek is ilyen stílusban épültek. Európa ekkor fedezte fel az ókori kultúra jelentőségét. Nemcsak felfedezte, tovább is fejlesztette azt. Egyre több kritika érte a katolikus egyház maradiságát, az emberek egyre inkább a földi élet felé fordultak (humanizmus) a túlvilági helyett. Leonardo, Michelangelo, Raffaello reneszánsz mesterek műveit még ma is milliók csodálják a múzeumokban. A könyvnyomtatással a kultúra is szélesebb rétegekben terjedt. A katolikus egyház befolyása azonban még mindig óriási volt, nélkülözhetetlen a gyógyításban, a betegápolásban és az oktatásban (pl. az egyetemeken) is.

- Ezekben az évszázadokban Észak-Amerikában nomád indián törzsek (apacsok, irokézek, sziúk) éltek, Közép-Amerikában az aztékok, a maják már városokat építettek, Dél-Amerikában az inkák hoztak létre birodalmat anélkül, hogy ismerték volna a fémkészítést. Az európaiak keletről szerezték be igen drágán a fűszereket és a kínai luxuscikkeket. A török terjeszkedésével a keleti selyemút termékei meg drágábbak pl. Bábel tornya) - Ezekben az évszázadokban Kína volt a világ leggazdagabb országa. Magas volt a központi hatalom szervezettsége. Rengeteg jól képzett hivatalnok irányította az országot, termékeit drágán tudta eladni nyugatra.

- Európa ekkor csak Afrika széleit és Ázsia déli és keleti felét ismerte. Nem volt ismerete Amerikáról, Ausztráliáról, Afrika belsejéről, de Észak-Ázsiáról sem.

**A magyar őstörténet és az Árpád-ház**

A magyar nyelv gerince a tudósok többsége szerint a finnugor nyelvcsaládba tartozik, a honfoglaló magyarok életmódja, kultúrája viszont a nomád (= állattartó, vándorló) török népekéhez hasonlított. Őshazájuk az Ural-hegység lehetett. Hosszú vándorlás során érkeztünk meg a Kárpát-medencébe. A honfoglalás a Kr. u. 9. század 2. felében kezdődött. Ekkoriban a magyar nagyfejedelemséget Árpád vezethette. A honfoglalás történetét a krónikaíró Anonymus írta meg évszázadokkal később. A Kárpát-medencéből kiinduló rablóhadjáratokat a X. században kalandozásoknak nevezzük, melyeket 970-re be kellett fejeznünk. A támadások helyett az együttműködés felé lépett Géza fejedelem. Fiának feleséget, az országnak térítőpapokat kért nyugatról.

Az Árpád-házi királyok a XI-XIII. században uralkodtak. Az első magyar király, I. (Szent) István, Géza fejedelem fia volt, és valószínűleg1000-ben koronázták királlyá. Legyőzte a hatalmat szintén megszerezni akaró Koppány vezért. Ő az „államalapító”, nevéhez fűződik a vármegyék kialakítása. Bevezette a (nyugati) kereszténységet, megszervezte a magyarországi egyházmegyéket, kolostorokat építtetett. A hazai egyház vezetője az esztergomi érsek lett. Magyarország Géza fejedelem és István király tevékenysége által betagozódott a középkori európai keresztény királyságok sorába. Így az egyetlen keletről érkező nomád nép, mely önálló államként a középkori, és ezáltal a mai Európa része lett.

István királyt Székesfehérváron temették el, amely koronázó város és királyi temetkezési hely lett. Az államalapító ünnepe augusztus 20. Szentté azért avatták, mert igen sokat tett a keresztény egyház meghonosításáért hazánkban. I. (Szent) István fia volt (Szent) Imre herceg, aki idő előtt balesetben elhunyt. Bár a kereszténység ellen történt lázadás István halála után (Szent Gellért püspököt, akiről a Gellért-hegyet is elnevezték egy pogánylázadáskor letaszították a hegyről és vértanúhalált halt), a pogány szokások lassan kimúltak. I. (Szent) László királyunk alatt kerül Horvátország hazánkhoz és lett társországunk egészen 1918-ig. László szigorú törvényekkel erősítette meg az egyházat és a magántulajdont. Utódát, I. (Könyves) Kálmánt eredetileg papnak szánták, ezért is tanult meg írni, olvasni, emiatt nevezzük „könyvesnek” is. II. András királyunk már a 13. században uralkodott. Erre az időre már többféle nép élt hazánkban. Nyugatról szászok (=németek) érkeztek Erdélybe, éltek itt szláv népek, akiknek egy része már a honfoglalás idején is itt élt, de megjelentek a román pásztorok is. II. András lánya volt (Szent) Erzsébet, a szegények jótevője (türingiai Erzsébet néven a külföldön legismertebb magyar szent), unokája pedig (Szent) Margit, akiről a Margit-sziget van elnevezve (ott volt apáca).

IV. Béla - II. András fia - idején, 1241-42-ben keletről a nagy mongol birodalom harcosai támadtak ránk. Mi tatároknak hívjuk őket és tatárjárásnak ezt az időszakot. A tatárok közeledtéről Julianus barát hozott hírt, aki messze keleten kereste őseinket, kutatta a magyarok eredetét. A muhi csatában a magyar sereg vereséget szenvedett a tatároktól, a király is csak nehezen tudott elmenekülni. IV. Béla a tatárok távozása után újjászervezte a részben elpusztított országot, befogadta és letelepítette a kunokat (ezért is hívunk alföldi területet ma pl. Nagykunságnak), várakat építtetett (ő a „második honalapító”).

A 13. század végén a Magyarországra érkező utazók hasonló dolgokat láthattak, mint Európa nyugati felén. Latin nyelvű krónikák íródtak, latin nyelvű oklevelek készültek, miközben a magyart nyelv is fejlődött. Hazánkban is román stílusú templomokat (pl. Jákon), bencés kolostorokat (pl. Pannonhalmán) láthatott az utazó. Erre az időszakra már a ma ismert koronával koronázták királyainkat, és használtuk jelképként az Árpád- ház családi vörös-ezüst sávjait, valamit a kettőskeresztet. Sajnos 1301-ben úgy halt meg III. András királyunk, hogy sem neki nem volt, sem a rokonságban nem maradt fiú utód. Ezzel férfi ágon kihalt az egyetlen magyar uralkodóház, az Árpád-ház. Ahogy akkoriban emlegették, a szent királyok nemzetsége.